text: Indbrudstyv taget med kosterne på sig
  02 februar 2018 kl. 05.26
  Et indbrud i Vonsild ved Kolding endte med at sætte en stopper for en tyv. Politiet fangede ham kort efter med flere koster på sig.
  En indbrudstyv blev natten til fredag taget på fersk gerning under et indbrud på Vonsildvej i Vonsild ved Kolding.
  Her var en 53-årig mand omkring kl.01 vågnet ved, at nogen rumsterede i hans garage. 
  Da han gik ud for at se, hvad der foregik, overraskede han en tyv i færd med at begå indbrud.
  Tyven stak af fra gerningsstedet til fods. Imens ringede husets ejer til politiet.
   En patrulje kom til stedet og fandt manden efter kort tids søgen i området.
  
  Står formentlig bag flere indbrud
  Vagtchefen hos Sydøstjyllands Politi fortæller til TV SYD, at manden havde ting på sig som han ikke kunne gøre rede for. 
  Blandt andet koster fra indbruddet på Vonsildvej, men også andre ting, der formentlig stammer fra andre indbrud.
  Han blev derfor anholdt og vil i løbet af fredag formiddag blive afhørt.
  